tartuNLP/wikipedia-smugri-20251201 huggingface dataset:
Vuohenoja

Vuohenoja on Tampereen kaupunginosa, joka sijaitsee noin neljän kilometrin päässä keskustasta. Vuohenoja rajautuu lännessä Järvensivuun ja Iidesjärveen, idässä Aakkulaan ja Messukylään, etelässä Muotialaan ja Turtolaan sekä pohjoisessa Järvensivuun, Kalevanrinteeseen ja Hakametsään. Vuohenojassa oli 602 asukasta vuonna 2022.
Vuohenoja jakautuu käytännössä neljään osaan, sillä sen läpi kulkevat Hervannan valtaväylä ja Messukyläntie. Luoteis- ja koilliskulmassa on pääosin omakoti- ja paritaloja, kaakkoisosassa rivitaloja ja omakotitaloja sekä lounaisessa Palvaanniemessä erityisesti rivitaloja ja pieniä kerrostaloja.
Vuonna 2021 Vuohenojan asukkaista 94,2 prosenttia oli työllisiä. Eläkeläisiä oli samana vuonna 22,3 prosenttia, alle 15-vuotiaita 19,1 prosenttia sekä opiskelijoita ja koululaisia 6,5 prosenttia. Rakennuksista 69,5 prosenttia oli omakoti- ja paritaloja. Rivitaloja oli 18,6 prosenttia ja kerrostaloja 7,6 prosentia.
Kaupunginosan nimen perustana on alueen vanha yleisnimi Vuohenoja (Vuohensillanoja). Sen kautta kulkee myös samanniminen puro. Vuohensilta mainitaan siltana vuodelta 1553 peräisin olevassa käräjäpöytäkirjassa, mutta se on ollut olemassa jo paljon aiemmin. Myös vuosina 1780–1783 toimitetun isonjaon pöytäkirjassa mainitaan nimi "Wuohen Silda". Vuohensillan torppa kuului Messukylän pitäjän Takahuhdin kylän Pylsylän taloon, kunnes siirtyi talon mukana Hatanpään kartanon omistukseen. Torppa, jonka rakennukset purettiin vuonna 1950, toimi 1930-luvulle saakka Tampereelle Kangasalan suunnasta tulevien maalaisten yöpymispaikkana. Vuohensillan torpparina oli 1800- ja 1900-lukujen taitteessa Kustaa Vuohensilta. Tamperelaiset alkoivat 1800-luvun lopulla hankkia Vuohenojan alueelta vuokratontteja, ja Hatanpään kartanon omistaja teetti palstoitussuunnitelman. Kun Tampereen kaupunki osti kartanon vuonna 1913, myös Vuohenojan alue siirtyi kaupungille; tällöin siellä oli jo 67 vuokrapalstaa. Ensimmäinen osa-asemakaava Vuohenojalle vahvistettiin vuonna 1942. 
Vuohenojalla on useita "vuohi"-alkuisia kadunnimiä, ja osa nimistä liittyy seudun vanhoihin asukkaisiin. Vuohenojantie-niminen katu jäi 1970-luvun alkupuolella rakennetun Hervannan valtaväylän alle.
Winfield Scott

Winfield Scott (s. 13. kesäkuuta 1786 Petersburg, Virginia – 29. toukokuuta 1866 West Point, New York) oli yhdysvaltalainen kenraali ja Yhdysvaltain armeijan ylipäällikkö vuosina 1841–1861. Lisäksi hän oli vuonna 1852 ehdolla Yhdysvaltain presidentiksi Whig-puolueen ehdokkaana, mutta hävisi vaalit demokraattien Franklin Piercelle.
Scott oli kenraalina poikkeuksellisen taitava ja häntä on luonnehdittu usein oman aikansa taitavimmaksi sotilaskomentajaksi. Myös Scottin alaiset arvostivat häntä suuresti.
Elämä.
Scott toimi upseerina ensimmäisen kerran vuoden 1812 sodassa, jonka aikana hän yleni kenraalimajuriksi. Erityisesti Scott ansioitui Chippewan ja Lundy's Lanen taisteluissa, joiden myötä hän sai Yhdysvalloissa nopeasti kansallissankarin maineen. Sodan jälkeen Scott opiskeli sodankäyntiä ja valvoi intiaanien pakkomuuttoja. Vuonna 1841 hänet nimitettiin armeijan ylipäälliköksi. Scott toimi ylipäällikkönä aina eläköitymiseensä saakka.
Meksikon-Yhdysvaltain sodassa (1846–1848) Scott valloitti Veracruzin kaupungin, saavutti lukuisia voittoja ja lopulta päätti koko sodan lyömällä syyskuussa 1847 Meksikon joukot Mexico Cityn taistelussa. Sodan jälkeen hän sai brevet-ylennyksen kenraaliluutnantiksi.
Vuonna 1852 Scott valittiin Whig-puolueen ehdokkaaksi Yhdysvaltain presidentinvaaleissa demokraattien Franklin Pierceä vastaan, mutta hän hävisi vaalit. Vaalitappion taustalla oli whig-puolueen sisäinen hajaannus orjakysymyksen suhteen.
Vuonna 1855 Scott sai ylennyksen kenraaliluutnantiksi (ilman brevet-etuliitettä) ollen näin maan ensimmäinen kenraaliluutnantti sitten George Washingtonin. Yhdysvaltain sisällissodan syttyessä huhtikuussa 1861 Scott pysyi Unionin armeijassa ja julkaisi Anakonda-suunnitelmansa, jossa Unioni suojaisi pääkaupunkinsa Washingtonin, saartaisi kaikki Konfederaation satamat, etenisi tämän jälkeen massiivisella voimalla Mississippijokea pitkin ja jakaisi näin Konfederaatio kahtia. Silloinen presidentti Abraham Lincoln kannatti henkilökohtaisesti Scottin suunnitelmaa, mutta joutui poliittisen painostuksen vuoksi hylkäämään sen. Anakonda-suunnitelman sijaan Unionin joukot päättivät hyökätä Richmondiin, mikä päättyi täydelliseen epäonnistumiseen. Myöhemmin Unionin armeija otti kuitenkin Anakonda-suunnitelman käyttöönsä.
Sodan alkaessa Scott oli jo lähes 73-vuotias, mikä pakotti hänet jäämään eläkkeelle marraskuussa 1861. Scott kuoli New Yorkin West Pointissa 29. toukokuuta 1866.
Nissan EXA

Nissan EXA on Nissanin vuosina 1982–1990 valmistama kaksiovinen coupé-korinen auto, joka perustui Nissan Pulsariin. Sitä myytiin Pohjois-Amerikassa nimellä Nissan Pulsar NX. EXA:n seuraajaksi tuli Nissan 100NX.
Nissan EXA N12 (1982–1986).
Ensimmäisen sukupolven EXA tuli markkinoille vuonna 1982 samaan aikaan N12-Pulsarin (Euroopassa Cherry) kanssa, johon se tekniikaltaan perustui. Vain Japanissa oli saatavana kangaskattoinen avomalli.
Moottoriksi oli valittavissa 1,3-litrainen, 1,5-litrainen vapaasti hengittävänä tai turboahdettuna versiona, sekä 1,6-litrainen.
Nissan EXA N13 (1986–1990).
Toisen sukupolven EXA tuli markkinoille vuonna 1986. Se perustui tekniikaltaan Pulsar N13:een (Euroopassa Sunny). Saatavana oli coupén lisäksi erikoisesti muotoiltu kolmiovinen hatchback, Sportbak.
Moottoriksi sai 1,6- tai 1,8-litraisen. Voimansiirtona oli viisivaihteinen manuaalivaihteisto tai neliportainen automaatti.
Neljätoista sanaa

Neljätoista sanaa () on viittaus tunnettuun valkoisen ylivallan ja valkoisten nationalistien englanninkieliseen sloganiin ”We must secure the existence of our people and a future for white children.” Suomeksi slogan kuuluu ”Meidän pitää turvata kansamme olemassaolo sekä tulevaisuus valkoisille lapsille”, ja on suomeksi yhdeksän sanan pituinen. Sitä voidaan myös käyttää viittaamaan toiseen 14-sanaiseen lauseeseen: ”Because the beauty of the White Aryan woman must not perish from the earth”, joka on suomeksi ”Koska valkoisen arjalaisen naisen kauneus ei saa kadota maailmasta”, ja on suomeksi kahdeksan sanan pituinen.
Alkuperä.
Neljätoista sanaa on peräisin David Lanelta, valkoisen ylivallan terroristijärjestön The Orderin jäseneltä.
Vilho Alhojärvi

Kaarlo Vilho Alhojärvi (7. huhtikuuta 1874 – 12. toukokuuta 1918) oli suomalainen kansakoulunopettaja ja painivalmentaja.
Alhojärvi toimi Kotkan Riennon painijaoston ohjaajana, jossa hänen valmennettaviinsa kuuluivat muun muassa vuoden 1912 olympiavoittaja Kaarlo Koskelo sekä myöhemmin 1924 olympiahopeaa paininut Anselm Ahlfors. SVUL:n Kymenlaakson piirin varapuheenjohtaja Alhojärvi oli vuodet 1914–1917.
Alhojärvi työskenteli 1910-luvulla myös Kotkan koulutoimenjohtajana. Vuoden 1918 sisällissodan aikana hän oli punaisten kannattajia, mutta ei kuitenkaan kuulunut punakaartiin. Valkoiset vangitsivat Alhojärven 4. toukokuuta Kotkan valtauksen jälkeen ja teloittivat viikon kuluttua. Tarinan mukaan Alhojärvi piti joukkohaudan reunalla tunteikkaan puheen tovereittensa pelastamiseksi, jonka seurauksena hänen henkensä säästettiin. Alhojärvi joutui kuitenkin pian tämän jälkeen vastaan tulleen toisen teloituskomppanian ampumaksi.
Aatami &amp; Eeva

Aatami &amp; Eeva on vuonna 2011 Nelonen-kanavalla esitetty viihdeohjelma, jossa 24 julkkisparia kilpailivat, siitä kuinka hyvin he oikeasti tuntevat toisensa. Ohjelmaa juonsivat Ella Kanninen ja Janne Kataja.
Suğd

Suğdin maakunta () on ylimmän tason hallintoalue Tadžikistanin luoteisosassa. Sen keskus on Xudžandin kaupunki. Maakunnan pinta-ala on 25 200 neliökilometriä. Vuoden 2020 väestönlaskennan mukaan siellä oli 2 769 261 asukasta.
Suğdin maakunta rajoittuu lännessä ja pohjoisessa Uzbekistaniin, idässä Kirgisiaan ja etelässä Tadžikistanin keskushallinnon alaisiin piireihin. Sen pohjoisosassa kohoavat Tienšaniin kuuluvat Qurama- ja Muğulvuoret ja eteläosassa Hisor–Alaihin kuuluvat Turkestan-, Zarafšon- ja Hisorvuoret. Qurama- ja Turkestanvuorten väliin jää Fergananlaakson länsiosa, jonka läpi virtaa Syrdarjajoki. Turkestan- ja Zarafšonvuoret erottaa toisistaan Zarafšonjoen laakso. Hyötykaivannaisiin kuuluvat öljy, maakaasu, kivihiili, volframi, kupari ja harvinaiset metallit.
Seudulla vallitsee kuiva mannerilmasto. Talvet ovat tasangolla leutoja ja kesät kuumia. Vuorilla ilmasto on viileämpi. Tammikuun keskilämpötila on tasangolla –1,1 ja vuorilla 2 500 metrin korkeudessa –9 astetta ja heinäkuun keskilämpötila vastaavasti 28 ja 15 astetta. Vuotuinen sademäärä vaihtelee 150 ja 800 millimetrin välillä. Syrdarjan sivujokia ovat Isfara, Xodžaboqirğon ja Ak-Suu ja Zarafšonin sivujokia Fon, Kištūd ja Moğijon. Tärkeimmät järvet ovat Iskandarkūl Hisorvuorilla ja Oqsukon pohjoisessa.
Tasangoilla on aro- ja aavikkokasvillisuutta ja jokilaaksoissa rantametsiä. Vuorten rinteillä on heinä- ja ruohoaroa, paikoin katajametsiä ja pensaikkoa sekä ylinnä alppiniittyjä. Eläinkuntaan kuuluvat kettu, jänis, mäyrä, villisika, siperianvuohi, lumileopardi, fasaani ja lumikana. Joissa ja järvissä on lohia, karppeja ja monneja.
Vuonna 1939 perustettu hallintoalue lakkautettiin vuonna 1962 ja perustettiin uudelleen vuonna 1970. Sen nimenä oli vuoteen 2000 saakka "Leninobodin alue". Maakunta jakautuu hallinnollisesti Ainīn, Aštin, Bobodžon Ğafurovin, Devaštitšin, Džabbor Rasulovin, Masttšohin, Šahristonin, Spitamenin, Vuoristo-Masttšohin ja Zafarobodin piireihin sekä Būstonin, Gulistonin, Istaravšanin, Istiqlolin, Konibodomin, Pandžakentin ja Xudžandin piiritasoisiin kaupunkeihin.
Kaupunkiväestön osuus on 23,8 prosenttia. Asukkaista 84,0 prosenttia on tadžikkeja ja 14,8 prosenttia uzbekkeja (vuonna 2010).
Suğd on Tadžikistanin taloudellisesti kehittyneinen maakunta. Sen maatalous tuottaa muun muassa puuvillaa, silkkiä, tupakkaa ja vihanneksia. Tärkeimmät teollisuuden alat ovat kaivos- ja tekstiiliteollisuus.
Bethe Correia

Bethe Correia (s. 22. kesäkuuta 1983 Natal, Rio Grande do Norte) on brasilialainen uransa lopettanut kääpiösarjan vapaaottelija. Hän otteli UFC:ssä vuosina 2013–2020. Correia otteli kerran naisten kääpiösarjan mestaruudesta Ronda Rouseyta vastaan 2015, mutta hävisi mestaruuden tyrmäyksellä.
William Lahtinen

William Lahtinen (23. huhtikuuta 1876 Viitasaari – 15. huhtikuuta 1912 Pohjois-Atlantti) oli amerikansuomalainen pappi, joka kuoli "RMS Titanicin" haaksirikossa vuonna 1912. Hän oli yksi tunnetuimmista amerikansuomalaista saarnamiehistä.
Viitasaarella syntynyt Lahtinen ehti asumaan myös Sallassa ja Taivalkoskella ennen muuttoaan Yhdysvaltoihin 1903. Kaksi vuotta myöhemmin hän aloitti lestadiolaisen Apostolic Lutheran Church -seurakunnan pastorina Minnesotan Cokatossa. Lahtisen puoliso Anna Amelia Sivén oli syntynyt Yhdysvalloissa amerikansuomalaisille vanhemmille.
Kuolema.
Vuonna 1912 William ja Anna Lahtinen palasivat lyhyeksi aikaa Suomeen. Heidän matkansa tarkoitus oli noutaa Torniosta Annan 17-vuotias sukulaistyttö Lyyli Silvén, joka halusi myös muuttaa Yhdysvaltoihin. Lyylistä piti tulla pariskunnan kasvattilapsi. Titanicin törmättyä jäävuoreen Anna Lahtinen ja Lyyli Silvén olivat jo menneet pelastusveneeseen, kun Anna päättikin jäädä puolisonsa mukaan uppoavaan laivaan ja näin molemmat hukkuivat. Tarinan mukaan William Lahtinen poltti rauhallisesti sikaria aluksen upotessa. Lyyli Silvén sen sijaan pelastui onnettomuudesta.
William Lahtinen (toimittaja)

William Lahtinen (1900 – 13. tammikuuta 1968 New York) oli amerikansuomalainen sanomalehtimies ja runoilija, joka työskenteli yli 40 vuoden ajan useiden suomenkielisten työväenlehtien toimittajana.
Elämä.
Lahtinen muutti Yhdysvaltoihin vanhempiensa mukana vuonna 1914. Vuonna 1926 hän aloitti Massachusettsin Worcesterissa ilmestyneen "Eteenpäin"-lehden toimittajana. Vuonna 1950 Lahtinen siirtyi sen seuraajaksi perustettuun "Työmies–Eteenpäin"-lehteen Wisconsinin Superioriin, jossa hän työskenteli muun muassa maatalous- ja osuustoimintaosaston toimittajana. Viimeiset vuodet ennen kuolemaansa hän oli New Yorkissa ilmestyneen "Naisten Viirin" toimittaja.
1950-luvulla Lahtinen ja toinen lehden toimittaja Knut Heikkinen yritettiin karkottaa Yhdysvalloista senaattori Joseph McCarthyn kommunistivainojen aikana, mutta pitkäksi venyneen oikeudenkäynnin jälkeen he saivat jäädä maahan. Lahtisen karkotus pantiin vireille 1958, koska hän oli 1930-luvulla vaikuttanut kommunistisessa Yhdysvaltain Suomalaisessa Työväenjärjestössä.
Lahtisen toimittama "Työmiehen" 50-vuotishistoriikki ilmestyi vuonna 1953. Lisäksi hän kuvitti 1939 julkaistun Knut Heikkisen toimittaman Espanjan sisällissodan amerikansuomalaisista vapaaehtoisista kertovan kirjan "Meidän poikamme Espanjassa". Lahtinen tunnettiin myös runoilijana. Sanomalehtien ohella hänen tuotantoaan ilmestyi kokoelmassa "Murrosajan lauluja" (1924), jonka muita kirjoittajia olivat Aku Päiviö, Mikael Rutanen ja Eemeli Rautiainen.
Chain of Lights

Chain of Lights () on Michele Perniolan ja Anita Simoncinin esittämä kappale, jolla he edustivat San Marinoa vuoden 2015 Eurovision laulukilpailussa Itävallan Wienissä. 
Kappaleen oli sen säveltäjälle Ralph Siegelille hänen 23 euroviisuissa kuultu sävellys. 
Kappale kilpaili Euroviisujen toisessa semifinaalissa, jossa se sijoittui kuudenneksitoista ja karsiutui finaalista.
In the Name of Love

In the Name of Love () on Monika Kuszyńskan esittämä kappale, jolla hän edusti Puolaa vuoden 2015 Eurovision laulukilpailussa Itävallan Wienissä. 
Kappale kilpaili Euroviisujen toisessa semifinaalissa, jossa se sijoittui kahdeksanneksi ja selviytyi finaaliin. Finaalissa kappale sijoittui 26. maan joukosta 23. sijalle.
Hà um mar que nos separa

Hà um mar que nos separa () on Leonor Andraden esittämä kappale, jolla hän edusti Portugalia vuoden 2015 Eurovision laulukilpailussa Itävallan Wienissä. 
Kappale kilpaili Euroviisujen toisessa semifinaalissa, jossa se sijoittui neljänneksitoista ja täten karsiutui finaalista.
Andrade loi neljä kappalen versioita: espanjankielinen ("La mar que nos separa"), englanninkielinen ("My Own Beat (If There Are Oceans In Between Us)"), akustinen ja karaoke.
I’m Alive (Elhaida Danin kappale)

I’m Alive on Elhaida Danin esittämä kappale, joka edusti Albaniaa vuoden 2015 Eurovision laulukilpailussa Itävallan Wienissä. 
Kappale kilpaili Euroviisujen ensimmäisessä semifinaalissa, jossa se sijoittui kymmenenneksi ja selviytyi finaaliin. Finaalissa kappale sijoittui 26. maan joukosta 17. sijalle. 
Lähteet.
Black Smoke

Black Smoke on Ann Sophien esittämä kappale, joka edusti Saksaa vuoden 2015 Eurovision laulukilpailussa Itävallan Wienissä. 
Kappale sijoittui alun perin Saksan karsinnoissa toiseksi, mutta karsintojen voittaja Andreas Kümmert luovutti edustuspaikan Ann Sophielle halutessaan pysytellä mieluummin pienillä lavoilla esiintymässä. 
Koska Saksa kuuluu kilpailun suuriin rahoittajamaihin, kappale pääsi suoraan finaaliin. Finaalissa kappale sijoittui jaetulle viimeiselle sijalle yhdessä Itävallan The Makemakesin kanssa saamatta yhtään pistettä.
N’oubliez pas

N’oubliez pas () on Lisa Angellin esittämä kappale, joka edusti Ranskaa vuoden 2015 Eurovision laulukilpailussa Itävallan Wienissä. 
Koska Ranska kuuluu kilpailun suuriin rahoittajamaihin pääsi kappale suoraan finaaliin. Finaalissa kappale sijoittui 26. maan joukosta sijalle 23. neljällä pisteellä.
Moment of Silence

Moment of Silence on Ovidiu Antonin esittämä kappale, jonka piti edustaa Romaniaa vuoden 2016 Eurovision laulukilpailussa Ruotsin Tukholmassa. 
EBU ilmoitti 22. huhtikuuta 2016, että Romania diskataan kisoista maksamattomien jäsenmaksujen takia. Rästiin jääneitä maksuja oli noin 16 miljoonaa Sveitsin frangia.
Burton Malkiel

Burton Gordon Malkiel (s. 28. elokuuta 1932 Boston, Massachusetts) on yhdysvaltalainen taloustieteilijä, joka tunnetaan erityisesti indeksisijoittamisen puolestapuhujana. Hänen tunnetuin teoksensa on "Sattuman kauppaa Wall Streetillä" (1972, suomeksi Talentum 2012).
Malkiel suoritti master-tutkinnon Harvardin yliopistossa 1955 ja väitteli vuonna 1964 tohtoriksi Princetonin yliopistossa, jossa hän on sen jälkeen hoitanut eri professuureja. Hän on toiminut myös monien suurten amerikkalaisyritysten hallinnossa, muun muassa lähes 30 vuotta suuren sijoitusrahastoihin erikoistuneen The Vanguard Groupin johtajistossa ja Prudential Financial -vakuutusyhtiön sijoituskomiteassa.
On Again, Off Again

On Again, Off Again on Julien ja Ludwigin esittämä kappale, joka edusti Maltaa vuoden 2004 Eurovision laulukilpailussa Turkin Istanbulissa. 
Kappale kilpaili ensimmäistä kertaa järjestetyssä semifinaalissa, jossa se sijoittui kahdeksanneksi ja selviytyi finaaliin. Finaalissa kappale sijoittui 24. maan joukosta sijalle 12.
Alfred Torbert

 
Alfred Thomas Archimedes Torbert (s. 1. heinäkuuta 1833 Georgetown, Delaware – 29. elokuuta 1880 Atlantin valtameri) oli yhdysvaltalainen kenraali ja diplomaatti. Hän oli Yhdysvaltain "minister resident" El Salvadorissa vuosina 1869–1871. Torbert osallistui Yhdysvaltain sisällissotaan Unionin riveissä ja kotiutui armeijasta kenraalimajurin brevet-arvolla. Sodan jälkeen hän toimi useissa kansainvälisissä diplomaattitehtävissä.
Torbert kuoli 29. elokuuta 1880 Atlantin valtamerellä, kun S.S. "Vera Cruz" upposi kesken matkan. Torbertin ruumis löydettiin kaksi päivää onnettomuuden jälkeen, ja hänet haudattiin Delawaren Milfordiin.
For Real

For Real () on Athenan esittämä kappale, joka edusti Turkkia vuoden 2004 Eurovision laulukilpailussa Turkin Istanbulissa. Turkki pääsi edellisvuoden voittonsa ansiosta suoraan finaaliin. Finaalissa kappale sai 195 pistettä ja sijoittui 24 maan joukosta sijalle 4.
Armenian risti

Armenian risti on symboli, jonka sakaroiden päässä ovat kaksoiskärjet. Armenian ristissä alempi sakara on tavallisesti hieman pitempi kuin ylemmät. Vaihtoehtoinen nimi on Sirounin risti, joka tulee armenialaisen tytön nimestä, jossa ”siroun” tarkoittaa ihastuttavaa. 
Armenian kristinuskossa siihen yhdistyi kristitty risti, jota käytettiin usein keskiajalta alkaen khatškareissa eli ristikivissä. Ne ovat vapaana seisovia, tuffiin kaiverrettuja kiviä, jotka ovat usein hyvin koristeltuja.
Kuviointi.
Armeniasta tuli ensimmäinen kristinuskon omaksunut maa neljännellä vuosisadalla. Armenian risti heijastaa noina aikoina suosittuja ornamentteja, kiertyviä viini- ja kukkaköynnöksiä. 
Alkuperäisissä ristikivissä on melkein poikkeuksetta mutkikkaita koristeleikkauksia, kuten Kelttiläisten solmujen yhteen punoutuvissa kuvioissa.
Alkuperä.
Armeniassa oli vanhoja, pakanallisilta ajoilta peräisin olevia megaliitteja lohikäärmekiviä (vishapakar) järvien ja jokien läheisyydessä. Näitä lohikäärmeen tai kalan muotoisia vishapakareita veistettiin ja pystytettiin tuhansia vuosia ennen kristittyjä khatškar-kiviä. 
Kalan muotoiset vishapakarit kehittyivät khatškareiksi, mutta niiden Elämän ja Viisaudenpuun tulkintana säilyi kalan pyrstö. Lisäksi säilyi tasasivuinen geometria, joka symbolisoi harmoniaa. Tasasivuinen geometria on tyypillistä kaukasialaiselle taiteelle, kuten kuvio kazakkipaimentolaisten hevosen satulahuovassa.
Webdriver Torso

Webdriver Torso on Googlen luoma YouTube-käyttäjätunnus, jonka kanavalla julkaistaan yksinkertaisia ääniä ja kuvia sisältäviä videoita YouTuben suorituskyvyn testaamiseksi. Tunnus rekisteröitiin 7. maaliskuuta 2013. Tunnusomaisesti videoissa on sinisiä ja punaisia suorakulmioita sekä taustalla piippaavia elektronisia ääniä. Tunnus herätti huomiota ja spekulointia mediassa alkuvuodesta 2014, kunnes Google tunnusti sen olevan yrityksen oma testikanava. 
Kanavan sisältö.
Kanava latasi ensimmäiset videonsa Youtubeen 23. syyskuuta 2013. Videoita alkoi ilmestyä paljon lyhyillä aikaväleillä, ja niitä on kertynyt kanavalle satoja tuhansia. Videoilla näytetään sinisiä ja punaisia suorakulmioita valkoisella taustalla, jotka vaihtavat sijaintiaan sekunnin välein. Vasemmassa alalaidassa on teksti "aqua.flv – slide 000x", (x:n kohdalla on numero joka kertoo sekunteina kuinka paljon aikaa on kulunut videon alkamisesta). Videoiden ääniraita sisältää korkeita, sekunnin välein vaihtuvia ääniä.
Pääsiäismuna.
Kanavan todellisen tarkoituksen paljastuttua se poiki niin kutsuttuja "pääsiäismunia". Mikäli Googleen tai YouTubeen kirjoittaa "Webdriver Torso", sivu muuttuu Webdriver Torson videomateriaalin kaltaiseksi.
Khatškar

Khatškar () eli ristikivi on Armeniassa ja armenialaisten asuttamilla alueilla tavattava, useissa erilaisissa paikoissa oleva kivi, joita on tehty keskiajalta asti. Khatškar on steela, johon on tavallisesti veistetty kasviornamentteja ja keskellä on Armenian risti. Kivessä voi olla jalusta ja korniisi.
Khatškarit toimivat jumalanpalveluksen kiinnekohtana, muistokivinä ja reliikkeinä jotka ylläpitävät viestintää maallisen ja pyhän välillä. Khatškarit voivat olla noin 1,5 metriä korkeita ja niiden keskiosassa on usein ornamentaalisesti kaiverrettu risti, jonka alapuolella on auringon tai ikuisuuden kehän symboli. Kiveen voi olla kaiverrettu myös kasviornamenttiaiheita, sekä pyhimysten tai eläinten kaiverruksia. 
Khatškareita on tuhottu eri aikoina. Arvioidaan, että niitä olisi Armeniassa jäljellä noin 50 000 kappaletta. Vuodesta 2010 khatškarit ovat olleet Unescon aineettoman kulttuuriperinnön luettelossa.
Khatškareita kaivertavat ja veistävät käsityöläiset Armeniassa tai Armenian diasporan yhteisöissä. Tekemiseen liittyvät käsityötaidot välittyvät suvuissa mestareilta oppipojille opettamalla perinteisiä menetelmiä, kuvioita, paikallisia eroja sekä yksilöllisiä improvisaatioita rohkaisten. Khatškarit tehdään tavallisesti käyttämällä paikallista kiveä, tuffia. Niitä veistetään käyttäen talttaa, stanssia, teräviä kyniä ja vasaroita. Kaiverrukset hiotaan käyttämällä hienoa hiekkaa. Pienet murtumat ja karkeat pinnat poistetaan savimuotilla tai liuskekivellä, jonka jälkeen ne maalataan.
Valmistunut khatškar nostetaan pystyyn pienen uskonnollisen seremonian kera. Khatškarin uskotaan omaavan pyhiä voimia sen siunaamisen ja voitelemisen jälkeen ja tarjoavan apua, suojelua, voittoja, pitkää elämää, muistamista ja meditaatiota sielun pelastukseksi. Yli 50 000:lla Armenian khatškarilla on jokaisessa oma kuvionsa, eikä kahta samanlaista ole. 
Uhanalaiset khatškarit.
Historiallisessa Armeniassa ja sitä ympäröivillä seuduilla tehdyistä khatškareista on suuri osa on nykyisin Turkin, Azerbaidžanin ja osittain Georgian ja Iranin alueilla. Khatškareita on hävitetty systemaattisesti Turkissa, ja vain muutamia on jäljellä. Näitä ei ole luetteloitu, eikä valokuvattu kunnolla. Sen takia on vaikea nykyistä tilannetta on vaikea seurata. Eräs dokumentoitu esimerkki on armenialainmen hautausma Julfassa, Azerbaidžanissa.
Erään lähteen mukaan khatškareita tuhotaan, laiminlyödään tai siirretään Armeniassa. Näiden khatškareiden siirtämiseen johtaviksi syiksi on mainittu koristelu, uusien pyhien paikkojen luominen, tai tilan löytäminen uusille hautapaikoille.
Azerbaidžanin hallitus on kieltänyt väitteet siitä, että Azerbaidžanin armeija olisi murskannut khatškareita moukareilla Nahitševanin autonomisella alueella joulukuussa 2005.
John Armstrong, Jr.

John Armstrong, Jr. (s. 25. marraskuuta 1758 Carlisle, Pennsylvania – 1. huhtikuuta 1843 Red Hook, New York) oli yhdysvaltalainen sotilas ja poliitikko. Armstrong toimi Pennsylvanian edustajana konfederaation kongressissa ja kahteen otteeseen New Yorkin senaattorina (1801–1802 ja 1803–1804). Tammikuussa 1813 hänet nimitettiin Yhdysvaltain sotaministeriksi, mutta hän joutui eroamaan virastaan jo seuraavan vuoden lokakuussa, kun britit onnistuivat polttamaan ison osan Washington D.C.:sta. 
Sotilaana Armstrong osallistui Yhdysvaltain vapaussotaan, jonka aikana hän kohosi majuriksi.
Sinä olet kaunis

Sinä olet kaunis on suomalaisartisti Suvi Teräsniskan 30. syyskuuta 2016 julkaistu kahdeksas studioalbumi. Albumi nousi ensimmäisellä listaviikollaan Suomen virallisen albumilistan ensimmäiseksi.
Albumin ensimmäinen single ”Elämäni miehiä” julkaistiin 10. elokuuta 2016. Kappaleen ovat säveltäneet Lasse Kurki sekä Matias Keskiruokanen ja sen on sanoittanut Nina Granrot. Teräsniska on kertonut kappaleen olevan hänelle uransa henkilökohtaisen kappale. ”Elämäni miehiä” on ollut parhaimmillaan suomalaisten radiokanavien neljänneksi soitetuin kappale.
Salomoninsaaret kesäparalympialaisissa 2012

Salomonsaaret osallistui Lontoon kesäparalympialaisiin vuonna 2012 vain yhden yleisurheilijan joukkueella. Kyseessä oli maan ensimmäinen, ja toistaiseksi myös ainoa, esiintyminen paralympialaisissa, eikä se saavuttanut mitaleita. Maan ainoa edustaja Hellen Saohaga toimi myös maan lipunkantajana avajaisissa.
Taustaa.
Salomonsaaret oli vasta edeltävänä vuonna tullut Kansainvälisen Paralympiakomitean jäseneksi, joten nämä olivat ensimmäiset paralympialaiset, joihin maa sai osallistua. Maa sai yhden paikan kisoihin villin kortin avulla.
Yhdysvaltain avoin tennisturnaus 2015 – naisten nelinpeli

Jekaterina Makarova ja Jelena Vesnina olivat puolustava mestaripari, mutta Makarova ei osallistunut tänä vuonna. Vesnina pelasi Eugenie Bouchardin kanssa, mutta he vetäytyivät toisen kierroksen ottelustaan Bouchardin loukkaantumisen vuoksi.
Martina Hingis ja Sania Mirza voittivat turnauksen voitettuaan loppuottelussa Casey Dellacquan ja Jaroslava Švedovan.
Suomen surkein nikkari

Suomen surkein nikkari on syys–marraskuussa 2016 MTV3-kanavalla esitetty suomalainen tositelevisiosarja, jossa viisi kilpailijaa alkoivat remontoimaan huonokuntoista kurssikeskusta erilaisia kädentaitoja vaativissa tehtävissä. Jokaisessa jaksotaan valittiin jakson paras ja surkein nikkari, mutta ohjelmasta ei kuitenkaan pudoteta sen edetessä ketään pois. Ohjelman juonsi Juuso Mäkilähde ja tuomareina toimivat Jenni Tuominen ja Sebastian Sandelin.
Ohjelman ensimmäiselle kaudelle haettiin kilpailijoita keväällä 2015 ja se kuvattiin saman vuoden kesänä.
O-Aminofenoli

 
o-Aminofenoli eli 2-aminofenoli (C6H7NO) on aminofenoleihin kuuluva aromaattinen orgaaninen yhdiste. Yhdistettä voidaan käyttää orgaanisen kemian synteeseissä valmistettaessa väriaineita, lääkkeitä ja maatalouskemikaaleja. Sitä käytetään myös väriä muodostavana komponenttina hiusväreissä. o-Aminofenoli on m- ja p-aminofenoleiden isomeeri.
Ominaisuudet.
Puhtaana o-aminofenoli on valkoista neulasmaisesti kiteistä ainetta. Se kuitenkin hapettuu helposti ilman vaikutuksesta ruskeiksi yhdisteiksi. o-Aminofenoli liukenee veteen ja hyvin etanoliin sekä dietyylieetteriin ja hieman bentseeniin. Vierekkäisissä asemissa sijaitseville hydroksyyli- ja aminoryhmille tapahtuu helposti syklisoitumis- ja kondensaatioreaktioita. Esimerkiksi rauta(III)kloridi, eräät entsyymit tai auto-oksidaatio piidioksidipinnalla johtaa 2-aminofenoksatsin-3-onin muodostumiseen. Muita heterosyklisiä yhdisteitä, joita voidaan valmistaa o-aminofenolista ovat muun muassa fenoksatsiinit, bentsoksatsolit ja tiobentsoksatsolit.
o-Aminofenoli ärsyttää ihoa, silmiä ja hengitysteitä. Yhdisteelle altistumisesta voi aiheutua huonovointisuutta ja pääkipua. o-Aminofenoli voi lisätä methemoglobiinin määrää elimistössä, mikä ilmenee ihon ja kynsien sinistymisenä. Hiusväreissä o-aminofenoli voi aiheuttaa herkistymistä ja allergisia oireita.
Valmistus ja käyttö.
o-Aminofenolia valmistetaan pelkistämällä o-nitrofenolia happamissa olosuhteissa raudan avulla. Toinen tapa on pelkistää nitrobentseeniä hydroksyyliamiinin avulla ja muodostuva välituote toisiintuu o-aminofenoliksi.
o-Aminofenolia käytetään useiden muiden orgaanisten yhdisteiden valmistukseen. Siitä valmistetaan muun muassa kloorikinaldolia, triasulfuronia, 8-hydroksikinoliinia, valokuvauskemikaaleja, atsovärejä ja rikkivärejä. Lisäksi o-aminofenolia käytetään hiusväreissä ja turkisten värjäykseen.
UFC 200

UFC 200: Tate vs Nunes oli Ultimate Fighting Championshipin järjestämä vapaaottelu-tapahtuma. Se järjestettiin 9. heinäkuuta 2016 Las Vegasissa, Nevadassa. Tapahtuma televisioitiin pay-per-view -lähetyksenä.
Tapahtuma oli viimeinen Zuffan omistuksessa järjestetty UFC-tapahtuma. William Morris Endeavor kykyjen etsintä yhtiö osti UFC:n Zuffalta heinäkuussa.
Bonukset.
Bonuksen voittaneet ottelijat saivat palkkioksi 50 000 dollaria.
Devil Is Fine

Devil Is Fine on Manuel Gagneuxin yhden miehen avantgardemusiikin yhtye Zeal and Ardorin esikoisalbumi. Se julkaistiin 15. huhtikuuta 2016 levymerkillä Reflections Records. Kappaleissa yhdistyvät muun muassa blues, black metal, afrikkalais-amerikkalainen ritualistinen musiikki, hip hop, noise ja jazzmusiikki. Albumi julkaistiin ensin digitaalisena sekä vinyyliformaatissa.
Helmikuussa 2017 brittiläinen MVKA Productions julkaisee albumin maailmanlaajuisesti CD-formaatissa.
Vastaanotto.
Noiseyn Kim Kelly piti albumia mahtipontisena kokonaisuutena, vaikka esimerkiksi kolmiosaisen ”Sacrilegium” -kappaleen ei pitäisi kaikessa kaoottisuudessaan toimia lainkaan. Hänen mukaansa kappaleissa päällimmäisenä elementtinä on gospel eikä suinkaan black metal. Kesäkuussa 2016 Rolling Stone nosti albumin parhaaksi siihen astisista vuonna 2016 julkaistuista metallialbumeista. Metal Stormin arvostelija ylisti albumia yhdeksi vuoden parhaaksi, vaikkei osannutkaan sanoa missä kategoriassa. Metal Templen H.P. Buttcraft sanoi albumin tarjoavan uutta ja mullistavaa extreme metalia, ja arvosteli albumin ”melkein täydelliseksi”.
Cool Vibes

Cool Vibes () on Vanilla Ninjan esittämä kappale, joka edusti Sveitsiä vuoden 2005 Eurovision laulukilpailussa Ukrainan Kiovassa. 
Kappale kilpaili Euroviisujen semifinaalissa, jossa se sijoittui kahdeksanneksi ja selviytyi finaaliin. Finaalissa kappale sijoittui 24. maan joukosta 8. sijalle.
Tamara Maunonen

Eila Tamara Linnea Maunonen (o.s. "Wikman"; 16. helmikuuta 1921 Helsinki – 13. maaliskuuta 1994 Jyväskylä) oli suomalainen selvänäkijä, unien tulkitsija ja kaukoparantaja.
Maunosella oli 1980-luvulla oma selvänäkijäpalsta "Nykyposti"-lehdessä. Hän oli mukana politiikassa ensin Keskustapuolueen, myöhemmin Suomen Eläkeläisten Puolueen toiminnassa. Hän edusti SEP:ta television vaalitentissä 1987 sekä oli puolueen kansanedustajaehdokkaana tulematta valituksi. 
Tamara Maunosen tytär Sonja Maunonen (k. 2013) oli myös selvänäkijä ja hänellä oli toistakymmentä vuotta oma selvänäkijäpalstansa "Hymy"-lehdessä.
In My Dreams

”In My Dreams” () on Wig Wamin esittämä kappale, joka edusti Norjaa vuoden 2005 Eurovision laulukilpailussa Ukrainan Kiovassa. 
”In My Dreams” sijoittui euroviisujen semifinaalissa kuudenneksi ja selviytyi finaaliin. Finaalissa kappale sijoittui 24 maan joukosta 9. sijalle.
Nagqu

Nagqu (, "Nagqu Chongkyêr"; ) on prefektuuritason kaupunki Kiinan Tiibetin autonomisella alueella. Kaupungin pinta-ala on 450 537 neliökilometriä ja väkiluku 462 381 (vuonna 2010). Kaupungin päähallintopaikka on Senin kaupunkipiiri, jonka keskusta sijaitsee linnuntietä noin 220 kilometriä autonomisen alueen pääkaupunki Lhasasta pohjoiskoilliseen.
Hallinnollinen jako.
Piirikuntatasolla prefektuuritason kaupunki jakautuu yhteen kaupunkipiiriin ja kymmeneen piirikuntaan.
Forogj, világ!

Forogj, világ! () on Noxin esittämä kappale, joka edusti Unkaria vuoden 2005 Eurovision laulukilpailussa Ukrainan Kiovassa. 
Kappale kilpaili Euroviisujen semifinaalissa, jossa se sijoittui viidenneksi ja selviytyi finaaliin. Finaalissa kappale sijoittui 24. maan joukosta 12. sijalle.
You and Me (Joan Frankan kappale)

You and Me () on Joan Frankan esittämä kappale, joka edusti Alankomaita vuoden 2012 Eurovision laulukilpailussa Azerbaidžanin Bakussa. 
Kappale kilpaili Euroviisujen toisessa semifinaalissa, jossa se sijoittui viidenneksitoista ja täten karsiutui finaalista.
Simon Fraser University

Simon Fraser University (SFU) on julkinen tutkimusyliopisto Kanadan Brittiläisessä Kolumbiassa. Sen kampukset sijaitsevat provinssin kolmessa suurimmassa kaupungissa Burnabyssä, Vancouverissa ja Surreyssä.
Yliopiston pääkampus on vuonna 1965 rakennettu Burnaby Mountainin rakennuskokonaisuus, jossa opiskelee yli 30 000 opiskelijaa ja työskentelee tuhatkunta henkilökunnan edustajaa. Yliopisto tarjoaa alemman ja ylemmän tutkinnon opintoja kolmena lukukautena ympäri vuoden. 
SFU:n urheilujoukkueet kilpailevat ainoana kanadalaisyliopistona NCAA:ssa. SFU on ensimmäinen Yhdysvalloissa akkreditoitu kanadalainen tutkimusyliopisto.
Opintoalat.
SFU:n seitsemän tiedekuntaa ("faculties") ovat sovellettujen tieteiden (tekniikka), taiteiden ja yhteiskuntatieteiden, viestinnän ja teknologian, ympäristötieteiden, kasvatustieteiden, terveystieteiden sekä luonnontieteiden tiedekunta.
Historiaa.
Yliopistolle nimensä antanut Simon Fraser oli North West Companyn turkiskauppias ja tutkimusmatkailija. Yliopiston alkuperäinen nimi oli Fraser University, mutta siitä saatu lyhenne FU muistutti liikaa sanontaa ”fuck you”. Useista sijaintipaikkavaihtoehdoista valittiin 365 metriä merenpinnasta kohoava Burnaby Mountain, jolle rakennettavan kampuksen arkkitehtuurikilpailun voittivat Arthur Erickson ja Geoffrey Massey betonibrutalismia edustavalla suunnitelmallaan. Rakentaminen alkoi keväällä 1964 ja toiminta rakennuksissa saattoi alkaa syyskuussa 1965.
Yliopiston Vancouverin kampus koostuu useista rakennuksista Vancouverin keskustassa, ja Surreyn kampus sijaitsee samassa kiinteistössä ostoskeskuksen kanssa. Jokaisella SFU:n kampuksella on oma kirjasto. Yliopistoon kuulu myös arkeologinen ja kansatieteellinen museo sekä kolme taidegalleriaa, joiden kokoelmissa on noin 5 500 teosta.
Nieminen &amp; Lahtinen Show

Nieminen &amp; Lahtinen Show on syys–marraskuussa 2016 Nelosella esitetty suomalainen viihdeohjelma, jonka pääosissa olivat Riku Nieminen ja Niina Lahtinen.
Ohjelmassa oli viikoittain vaihtuvat musiikki- ja komediavieraat. Ohjelmassa nähtiin myös muun muassa Niemisen ja Lahtisen esittämiä sketsejä sekä uusia versioita suomalaisista musiikkikappaleista.
Liisa Lilja

Liisa Lilja (s. 26. elokuuta 1992 Pori) on suomalainen triathlonisti ja paraurheilija. Hän edustaa Helsinki Triathlonia. Hänen valmentajansa on Tommi Martikainen.
Lilja voitti EM-kultaa Kitzbühelissa 2017 ja MM-kultaa Rotterdamissa samana vuonna.
Lilja on saavuttanut EM-hopeaa vuosina 2014 ja 2015. MM-kilpailuissa 2015 Lilja sijoittui neljänneksi. Hän sijoittui neljänneksi Rio de Janeiron paralympialaisissa 2016 luokan PT2 kilpailussa. Vuonna 2017 Rotterdamissa hän voitti paratriathlonin PTS2-luokan maailmanmestaruuden.
Liljalla on vammaisuinnin luokan S9 naisten Suomen ennätys 50 metrin altaassa 200 metrin vapaauinnissa.
Lilja menetti toisen jalkansa 8-vuotiaana luusyövän seurauksena.
Lapsena sairastetun syövän ja sytostaattihoitojen myötä hänelle kehittyi munuaisvaurio. Munuaisten toiminta heikkeni vuosien aikana, kunnes vuoden 2022 marraskuussa munuaisten tila muuttui hengenvaaralliseksi. Liljan molemmat munuaiset jouduttiin poistamaan alkuvuodesta 2023. Sen seurauksena Lilja lopetti urheilu-uransa. Hän käy dialyysihoidossa neljästä viiteen kertaan viikossa.
Kiminkijärvi

Kiminkijärvi on Keski-Suomessa Viitasaarella Kimingin lähellä sijaitseva järvi.
Maantietoa.
Järven pinta-ala on 96 hehtaaria, se on 1,8 kilometriä pitkä ja 800 metriä leveä. Se sijaitsee Keiteleen Kaivannonlahden perällä ja sen erottaa Keiteleestä kapea maakannas. Kannaksen yli kulkee seututie 659, jonka ali virtaa lyhyt laskuoja Kaivannonkannas. Järvellä on kartan mukaan yksi saari. Järven rantaviivan pituus on 5,3 kilometriä.
Luontoarvoja.
Järven vesi on lievästi humuspitoista, mutta sen rehevyystaso on normaali.
Vesistösuhteet.
Järvi sijaitsee Kymijoen vesistössä (vesistöaluetunnus 14) Viitasaaren reitin valuma-alueen (14.4) Keiteleen keskiosan alueella (14.42), jonka Keski-Keiteleen lähialueeseen (14.421) järvi kuuluu. Järven vedenpinnan korkeus on 100,3 metriä mpy.
Antti Latikka

Antti Latikka (s. 6. marraskuuta 1990) on suomalainen uimari ja vammaisurheilija. 
Kilpailu-ura.
Latikka on kilpaillut kolmissa paralympialaisissa. Hän kilpailee heikkonäköisten vammaluokassa S13. Paralympialaisissa paras matka hänellä on ollut 100 m selkäuinti, jolla hän oli Pekingissä 2008 7. sijalla, Lontoon kisoissa 2012 hän oli 8. ja Rio de Janeirossa 2016 6. sijalla. Hänellä on kolme EM- tai MM-mitalia 100 metrin sekauinnista. 
Seuratasolla hän edustaa Swimming Club Rovaniemeä
Leo Lähteenmäki (uimari)

Leo Lähteenmäki (s. 23. marraskuuta 1991) on suomalainen uimari ja vammaisurheilija. 
Hän edusti Suomea Rio de Janeiron paralympialaisissa 2016. Hän osallistui luokassa S9 50 m vapaauintiin (alkuerän 3.), ja 100 m vapaauintiin (alkuerän 5.).
Hänellä on yksi MM-pronssi vuodelta 2013. EM-hopeaa hän on saavuttanut 2014 ja 2016. Kaikki arvokisamitalit ovat tulleet 50 metrin vapaauinnista. Hän edustaa seuratasolla Swimming Jyväskylää.
Juhani Kokko (voimanostaja)

Juhani Kokko (s. 30. kesäkuuta 1986) on suomalainen voimanostaja ja vammaisurheilija. Hän on edustanut Suomea kaksissa paralympialaisissa Pekingissä 2008, jolloin hän sijoittui sijalle 11 ja Rio de Janeirossa 2016, jolloin hän sijoittui kuudenneksi.
Kokko kilpailee alle 59 kilogramman sarjassa ja hänen ennätyksensä on 150 kg. Hänellä on kaksi EM-pronssia vuosilta 2013 ja 2018.
Ronja Pahaoja

Ronja Pahaoja (aikaisemmin Oja, s. 31. heinäkuuta 1992) on suomalainen saavutettavuusasiantuntija ja entinen yleisurheilija ja vammaisurheilija. Pahaoja edusti Suomea Rio de Janeiron paralympialaisissa 2016. Pahaoja voitti vuoden 2018 EM-kisoissa pituushypyssä pronssia tuloksella 426 ja kultaa 100 metrin juoksussa ajalla 13,68. Hänen ennätyksensä 100 metrin juoksussa on 13,26 ja pituushypyssä 451 cm. Pahaoja edustaa Helsingin Kisa-Veikkoja. Pahaoja osallistui vuonna 2018 Linnan juhliin.
Ronja Pahaoja on näkövammainen. Hän opiskelee tietojenkäsittelytiedettä Helsingin yliopistossa ja on työskennellyt tietotekniikka- ja saavutettavuusprojekteissa.
Right Now (Ile Kallio Big Rock Bandin albumi)

Right Now on Ile Kallio Big Rock Bandin toinen studioalbumi, joka julkaistiin 2. syyskuuta 2016 levymerkillä Sony Music Entertainment. Albumi nousi julkaisuviikollaan Suomen virallisen listan sijalle 12.
Albumilta julkaistiin kaksi singleä, joista ensimmäinen ”I Feel Love” ilmestyi 29. huhtikuuta, ja siitä kuvattiin myös musiikkivideo. Toinen single ”Right Now” julkaistiin 12. elokuuta.
Rokokoo Computer

Rokokoo Computer on Tommi Liimatan kolmas sooloalbumi. Se julkaistiin 9. syyskuuta 2016 levymerkillä Diu Dau Records. Edellisten kahden albumin tapaan sen kannessa on artistin maalaama omakuva ja takakannessa taiteilijan mökkilaiturilla otettu alastonkuva. Albumin tekemisen aikaan Liimatta piti Facebookissa studiopäiväkirjaa. Albumi debytoi Suomen virallisen listan sijalla 43.
Albumin kappaleista 3 ensimmäistä ja viimeistä on äänittäjä Jani Viitasen tuottamia ja näistä viidessä Liimatta soittaa kaikki instrumentit. Albumin kuusi keskimmäistä kappaletta puolestaan on The Hot Contents -nimellä soittavien Rovaniemi-taustaisten muusikoiden kanssa tehtyjä. Levyn miksaajana ja tuottajana toimi kitaristi Marko Ylianttila ja basistina toimi myös edellisellä soololevyllä mukana ollut Marko Kantola. Tommi Liimatan mukaan hänellä levyn teossa menetelmänä oli, että soittajat opettelivat ensin kappaleiden melodiat täsmälleen hänen haluamallaan tavalla, jonka jälkeen hän antoi miksaajalle ja soittajille vapaat kädet.
Kappaleesta ”Pioppi” kuvattiin musiikkivideo.
Albumi ylsi Soundin toimittajien ”Vuoden 2016 parhaat kotimaiset levyt top-20” -listan sijalle 19.
Kappaleet.
Kaikki kappaleet säveltänyt ja sanoittanut Tommi Liimatta. 1-3, 10 ja 11 sovittanut Liimatta ja Viitanen, 4-9 sovittanut Ylianttila, Kantola ja Krutsin sekä 12 sovittanut Liimatta ja Kantola.
Roc Nation

Roc Nation LLC on rap-artisti Shawn ”Jay Z” Carterin vuonna 2008 perustama viihdeyhtiö, jolla on toimistoja New Yorkissa, Los Angelesissa ja Lontoossa.
Roc Nationin alaisuudessa toimivat muun muassa levy-yhtiö ja elokuva- ja tv-tuotantoyhtiö. Levy-yhtiö on koti muun muassa Jay Z:lle, Big Seanille, Fabolousille, Rihannalle ja Kanye Westille. Lisäksi se on yhteistyössä Universal Music Groupin kanssa.
Roc Nationilla on myös tytäryhtiö Roc Nation Sports, joka perustettiin vuonna 2013.
Hatlon

Hatlonin maakunta (; ) on ylimmän tason hallinnollinen alue Tadžikistanin lounaisosassa Keski-Aasiassa. Se rajoittuu etelässä Afganistaniin ja lännessä Uzbekistaniin. Pohjoisessa naapurina Hatlonin naapurina on Tadžikistanin erityisalue (keskushallinnon suoraan ohjaamat piirit) ja idässä Vuoristo-Badahšanin autonominen alue.
Hatlonin pääkaupunki on Qurgonteppa. Maakunnan pinta-ala on 24 600 neliökilometriä, mikä on 17,3 prosenttia koko Tadžikistanin pinta-alasta. Maan tilastokeskus arvioi maakunnan väkiluvuksi 3,048 miljoonaa (2016). Tämä on 35,6 prosenttia koko tasavallan väestöstä.
Hatlonin maakunta jakautuu 4 kaupunkialueeseen ja 24 piiriin (; ). Maakunnassa oli myös 21 taajamaa ja 133 kylää.
Maakunnan asutuskeskuksista väkirikkaimmat ovat Qurgonteppa (105 400 as., 2016), Kulob (102 400 as.), Jovon (kaupunkimainen taajama, 34 200 as.) ja Norak (29 100 as.).
Sukupuolten edustus pörssiyhtiöiden hallituksissa

Sukupuolten edustus pörssiyhtiöiden hallituksissa viittaa miesten ja naisten hallussa olevien hallituspaikkojen osuuksiin tietyssä pörssiyhtiöjoukossa. Usein käytetty mittari sukupuolten edustukselle on naisten hallituspaikkojen prosenttiosuus kaikista hallituspaikoista.
Vuonna 2015 Suomessa oli Euroopan unionin jäsenmaiden vertailussa keskimääräistä enemmän naisia suurten pörssiyhtiöiden hallituksissa: Suomessa naisten osuus oli 30 % ja EU:ssa keskimäärin 21 %. Kaikissa suomalaisissa pörssiyhtiöissä naisten hallituspaikkojen osuus oli keskimäärin 24 %.
Jagged Alliance 2

Jagged Alliance 2 on Sir-Techin julkaisema taktinen roolipeli, joka on julkaistu vuonna Windowsille.
Peli sijoittuu fiktiiviseen Arulcon saarivaltioon, jota johtaa diktaattorimaisin ottein kuningatar Deidranna. Pelaaja johtaa palkkasoturijoukkoa, jonka entinen hallitsija palkkasi suorittamaan vallankumousta. Arvosteluissa peli menestyi erinomaisesti.
Juoni.
"Jagged Alliance 2":n tapahtumat sijoittuvat kuvitteelliseen Arulco-nimiseen saarivaltioon, jota johti 1980-luvun loppuun asti vaaleilla valittu kuningas. Vuoden 1988 vaaleissa ehdolla ollut Enrico Chivaldori otti vaimokseen romanialaisen Deidranna Reitmanin nostaakseen kannatustaan ja voitti vaalin. Vallanhimoinen Deidranna kuitenkin lavasti Chivaldorin syylliseksi isänsä murhaan, mistä syystä hän joutui lavastamaan kuolemansa ja pakenemaan maasta.
Vastaanotto.
Arvosteluissa pelin vahvuuksina pidettiin hyvää pelattavuutta ja hauskan persoonallisia palkkasotureita. Huonona puolena mainittiin kuinka hahmot kestävät epärealistisen monta pääosumaa toimintakuntoisina ja kaatuneilta vihollisilta saa vain harvoin näiden käyttämiä aseita.
Hiệp Hòa

Hiệp Hòa oli Vietnamin Nguyễn-dynastian kuudes keisari. Hän hallitsi maata neljän kuukauden ajan vuonna 1883. Hiệp Hòa nousi keisariksi sen jälkeen kun hänen veljenpoikansa Dục Đức oli syrjäytetty valtaistuimelta kolmen päivän vallassaolon jälkeen. Valtionhoitajina toimineet mandariinit Nguyễn Văn Tường ja Tôn Thất Thuyết päättivät kruunata keisariksi Hiệp Hòan. Tämä tiesi kuitenkin mandariinien osallisuuden Dục Đức'in syrjäyttämisessä ja kuolemassa, eikä halunnut olla Tường'n ja Thuyết'n kanssa missään tekemisissä. Hiệp Hòa suostui kuitenkin ottamaan keisarinviran vastaan keisari Tự Đức'n lesken, Tu Dun saatua hänet suostumaan.
Hiệp Hòa kruunattiin keisariksi heinäkuun 31. 1883. Elokuussa 1883 ranskalainen amiraali Courbet pommitti joukkoineen Huếta ja taistelun jälkeen ranskalaiset pakottivat Hiệp Hòaa suostumaan sopimukseen, jossa Vietnam alistetaan Ranskan protektoraatiksi. Keisarin tekemä sopimus suututti valtionhoitajina toimineet mandariinit ja Hiệp Hòa pidätettiin.
Tuomioistuin päätti että Hiệp Hòa oli tuhlannut valtion rahoja välittämättä valtionhoitajien neuvoista, ja solminut epäedullisen sopimuksen ulkomaalaisten kanssa. Sitä ei otettu syytöksissä huomioon, että keisari oli solminut sopimuksen pakon edessä, ja että mikäli hän olisi kieltäytynyt edessä olisi ollut sota eurooppalaista siirtomaavaltaa vastaan, mikä olisi tietänyt vietnamilaisille varmaa tuhoa. Hiệp Hòa tuomittiin tekemään itsemurha myrkkyä ottamalla, ja hän kuoli marraskuussa 1883. Myös ne, jotka olivat lojaaleja keisarille, murhattiin.
Irondequoit

Irondequoit [ᵻˈrɒndəkɔɪt] on kunta New Yorkin osavaltion luoteisosassa Yhdysvalloissa Ontariojärven etelärannalla. Se kuuluu Monroen piirikuntaan ja on New Yorkin osavaltion kolmanneksi suurimman kaupungin Rochesterin koillinen esikunta. Vuoden 2010 väestönlaskennassa Irondequoitin asukasluku oli 51 692.
Kaupungin intiaanikielinen nimi tarkoittaa paikkaa, jossa maa ja vesi kohtaavat. Kaupungin länsirajan muodostaa Ontariojärveen laskeva Genesee-joki, itärajan kapea ja syvä Irondequoitin lahti ja etelässä kaupunki rajoittuu Rochesteriin.
Yhdysvaltain avoin tennisturnaus 2015 – miesten nelinpeli

Bob Bryan ja Mike Bryan olivat puolustava mestaripari, mutta he hävisivät Steve Johnsonille ja Sam Querreylle 1. kierroksella.
Pierre-Hugues Herbert ja Nicolas Mahut voittivat turnauksen, päihittällä loppuottelussa Jamie Murrayn ja John Peersin.
Gilles Bourdos

Gilles Bourdos (s. 28. marraskuuta 1963 Nizza, Ranska) on ranskalainen elokuvaohjaaja, käsikirjoittaja ja tuottaja. Hän tekee tunnelmallisia elokuvia, joissa hän käyttää hankalia aiheita vahvasti esteettisen kuvaston vastapainona. Hän on ollut perustamassa ranskalaista tuotantoyhtiötä Persona Filmsiä, joka on tuottanut useimmat hänen ensimmäisistä elokuvistaan. Bourdos tekee usein yhteistyötä elokuvantekijä Michel Spinosan, kuvaaja Mark Lee Ping Binin ja muusikko Alexandre Desplatin kanssa.
Elämä ja ura.
Cannesin elokuvajuhlilla 1998 esitettiin Bourdosin ensimmäinen pitkä elokuva "Disparus" (1998), joka on poliittinen trilleri ja kolmiodraama surrealistien ajan Pariisissa 1938. Hänen toinen, kriitikkojen kiittämä, pitkä elokuvansa "Inquietudes" (2003) perustuu Ruth Rendellin romaaniin "A Sight for Sore Eyes", jossa pääosia näyttelevät Gregoire Colin ja Julie Ordon. Hänen ensimmäinen englanninkielinen elokuvansa oli "Afterwards" (2008), ja siinä näyttelevät Evangeline Lilly, John Malkovich ja Romain Duris, ja se perustuu ranskalaiseen Guillaume Musson bestselleriin "Et Après...".
Laajalti kiitosta saanut elokuva "Renoir" (2012) kilpaili sarjassa Un Certain Regard vuoden Cannesin elokuvajuhlilla 2012. Elokuva kertoo Andree Heuschlingista eli Catherine Hesslingistä, joka oli impressionistitaiteilija Pierre-Auguste Renoirin viimeinen malli ja hänen poikansa, elokuvaohjaaja Jean Renoirin elokuvien ensimmäinen näyttelijä. Tarinan tapahtumapakka on Etelä-Ranska ensimmäisen maailmansodan aikana. Pääosissa näyttelevät Michel Bouquet, Christa Theret ja Vincent Rottiers. "Renoir" oli Ranskan ehdokas Parhaan vieraskielisen elokuvan Oscar-palkinnon saajaksi Oscar-gaalassa 2014 mutta ei valittu varsinaiseksi ehdokkaaksi.
Lombardian ympäriajo 2016

Lombardian ympäriajo 2016 oli järjestyksessään 110. maantiepyöräilyn Lombardian ympäriajo. UCI World Touriin kuulunut kilpailu järjestettiin 240 kilometrin reitillä Comosta Bergamoon 1. lokakuuta 2016.
Esteban Chaves voitti kilpailun kukistettuaan loppukirissä irtiottokumppaninsa Diego Rosan ja Rigoberto Uranin. Hänestä tuli ensimmäinen kolumbialainen pyöräilyn "monumentin" voittaja.
Kiến Phúc

Kiến Phúc oli Vietnamin Nguyễn-dynastian seitsemäs keisari. Hän toimi keisarina seitsemän kuukautta, vuosina 1883–1884. Kiến Phúc oli edellisen keisari Hiệp Hòan veljenpoika, ja keisari Tự Đứcn adoptiolapsi.
Kun keisari Hiệp Hòa oli syrjäytetty vallasta ja surmattu, maan tuomioistuin kruunasi keisariksi 15-vuotiaan Kiến Phúcin. Ranskalaiset eivät hyväksyneet Kiến Phúcin kruunausta uudeksi keisariksi, sillä siirtomaahallintoa ei ollut kuultu uuden keisarin valinnassa. Kuitenkaan keisari Hiệp Hòan ja ranskalaisten tekemä sopimus ei antanut ranskalaisille oikeutta puuttua Vietnamin kruununperimysjärjestykseen. Vastaavasti vietnamilaiset valtionhoitajat katsoivat, että Hiệp Hòa oli kuollut, eikä sopimus enää pätenyt. Ranskalaisia tämä ei liikuttanut, sillä he syyttivät valtionhoitajia Hiệp Hòan kuolemasta. Valtionhoitajille selvisi kuitenkin nopeasti siirtomaavallan sotilaallinen vahvuus, ja he pyysivät ranskalaisia tunnustamaan Kiến Phúcin uudeksi keisariksi.
Kiến Phúc osoitti lyhyen vallassaolonsa aikana, että hänessä oli ainesta vahvaksi keisariksi. Hän oli kuitenkin ollut koko ikänsä sairaalloinen, ja hänen toimintaansa rajoittivat myös korruptoituneet mandariinit Nguyễn Văn Tường ja Tôn Thất Thuyết, jotka toimivat valtionhoitajina. Todellista valtaa käytti keisarin adoptioäiti Học phi, jolla oli salainen suhde valtionhoitaja Tường'n kanssa. Kun keisari Kiến Phúc sai tämän selville, hän uhkasi teloituttaa heidät tervehdyttyään. Valtionhoitajat eivät antaneet keisarille tätä mahdollisuutta, ja Học phi myrkytti keisarin laittamalla myrkkyä tämän lääkkeiden joukkoon. Kiến Phúc kuoli elokuussa 1884.